പൊലീസ് മൃതദേഹം പിടിച്ചെടുത്ത് ബലമായി സംസ്ക്കരിച്ചു കശ്മീര് വിഘടനവാദി നേതാവ് ഗീലാനിയുടെ കബറടക്കം വിവാദം ശ്രീനഗര്: അന്തരിച്ച ജമ്മു കശ്മീരിലെ മുതിര്ന്ന വിഘടനവാദി നേതാവും ഓള് പാര്ട്ടി ഹുറിയത് കോണ്ഫറന്സ് എപിഎച്ച്സി മുന് നേതാവുമായ സയ്യിദ് അലി ഗീലാനി92യുടെ കബറടക്കം വിവാദമായി. പൊലീസ് മൃതദേഹം പിടിച്ചെടുത്ത് ഹൈദര്പോറ ശ്മശാനത്തില് ബലമായി സംസ്കരിക്കുകയായിരുന്നുവെന്ന് ഇളയ മകന് നസീം ആരോപിച്ചു. സംസ്കാര സമയത്ത് വീട്ടുകാര് ആരും അവിടെ ഉണ്ടായിരുന്നില്ലെന്നും ചെറുക്കാന് ശ്രമിച്ച തങ്ങളെ അവര് കീഴ്പ്പെടുത്തിയെന്നും സ്ത്രീകളെപ്പോലും തടഞ്ഞെന്നും നസീം പരാതിപ്പെട്ടു. അവിടേക്ക് കടത്തിവിട്ടില്ലെന്ന് അയല്വാസി ഷബാന് വാഗെയും പറഞ്ഞു. എന്നാല് ആരോപണങ്ങള് നിഷേധിച്ച പൊലീസ്, സ്ഥിതിഗതികള് വഷളാക്കാന് ചിലര് ശ്രമിക്കുമെന്നറിഞ്ഞതിനാല് വീട്ടില് നിന്ന് ശ്മശാനത്തിലേക്കു മൃതദേഹം കൊണ്ടുവരാന് സഹായിക്കുകയാണ് ചെയ്തതെന്നും ബന്ധുക്കള് അന്ത്യകര്മങ്ങളില് പങ്കെടുത്തിരുന്നുവെന്നും വ്യക്തമാക്കി. ദീര്ഘകാലമായി ചികിത്സയിലായിരുന്ന അദ്ദേഹം ശ്രീനഗറിലെ വസതിയിലാണ് അന്തരിച്ചത്. ശ്രീനഗറിലെ ഈദ്ഹാഗില് രക്തസാക്ഷികള്ക്കായുള്ള ശ്മശാനത്തില് അടക്കണമെന്നായിരുന്നു ഗീലാനി ആഗ്രഹിച്ചിരുന്നത്. മരണത്തെ തുടര്ന്ന് കശ്മീരില് ഒരിടത്തും അനിഷ്ടസംഭവങ്ങളുണ്ടായില്ല. ഇന്റര്നെറ്റ് വിലക്കി. അടിയന്തരാവശ്യങ്ങള്ക്കുള്ള വാഹനങ്ങള് മാത്രമേ കടത്തിവിട്ടുള്ളൂ. പാക്കിസ്ഥാന് ഒരു ദിവസത്തെ ദുഃഖാചരണം പ്രഖ്യാപിച്ചു. പ്രധാനമന്ത്രി ഇമ്രാന് ഖാന് അനുശോചിച്ചു. Stories you may Like